དེ་ཡང་བོད་ཀྱི་ལོ་རྒྱུས་ཡིག་ཚང་དང་རྒྱལ་རབས་ཆོས་འབྱུང་རྣམས་སུ་སུམ་པའམ་སུམ་ལྷ་ཞེས་པའི་མིང་འདི་ང་ཚོས་རྟག་པར་མཐོང་རྒྱུ་མང་ལ།སྒོས་སུ་རང་རེའི་ཡིག་ཚང་དག་ཏུ་སུམ་པའི་ལོ་རྒྱུས་དང་དེའི་སྐོར་ཀྱི་བྱུང་བ་ཐ་ཐོར་དུ་ཡི་གེར་བཀོད་པ་དུས་སྐབས་སོ་སོའི་ལོ་རྒྱུས་ཁྲོད་དུ་མང་པོ་འབྱུང་བར་མ་ཟད།རྒྱ་དང་རྒྱ་གར་གྱི་གནའ་བོའི་ལོ་རྒྱུས་ཡིག་ཚང་རྣམས་སུའང་སུམ་པའི་སྐོར་དང་སུམ་པའི་ལོ་རྒྱུས་དང་ཆ་འདྲ་བའི་བྱུང་བ་མང་པོ་ཞིག་བཀོད་ཡོད་པར་བརྟེན།དེང་སང་རྒྱལ་ཁབ་ཕྱི་ནང་གི་མཁས་པ་མང་པོ་དང་ལྷག་པར་རྒྱལ་ནང་གི་བོད་ཀྱི་ལོ་རྒྱུས་ལ་ཞིབ་འཇུག་གནང་མཁན་དག་གིས།འདིའི་ཐད་ལ་ཞིབ་འཇུག་བྱས་པའི་རྩོམ་ཡིག་རྒྱ་ཡིག་གི་དུས་དེབ་དང་དཔེ་དེབ་རྣམས་སུ་འགྲེལ་བཤད་སྣ་ཚོགས་བྱས་ནས་བཀོད་ཡོད་པ་ང་ཚོའི་མིག་ལམ་དུ་རྒྱུན་པར་ཐོགས་པ་ལྟར་ལགས་མོད།འོན་ཏེ་སུམ་པའི་སྐོར་ལ་མཁས་པ་རྣམས་འདོད་ཚུལ་དང་བཤད་ལུགས་སྣ་ཚོགས་ཤིག་ཡོད་པའི་ཁར།ལ་ལ་ཞིག་མ་དག་རྐྱུན་འབྱམས་སུ་སོང་རུང་དེང་སང་ཚང་མས་ཡིད་ཆེས་བྱེད་བཞིན་ཡོད་ལ།ནང་སྒོས་སུ་མཁས་པ་གྲགས་ཅན་དང་ཚད་ལྡན་དུ་འདོད་པའི་གསུང་རྩོམ་རྣམས་སུ་གང་འཚམ་ཞིག་བྲིས་ཡོད་སྟབས།སྔར་ཁོ་བོས་བྲིས་པའི་དཔེ་ཆ་བོད་ཀྱི་ལོ་རྒྱུས་གླེང་བའི་གཏམ་ཞེས་པའི་པར་གཞི་དང་པོའི་ནང་གྲགས་པའི་རྗེས་འབྲངས་ཀྱིས་འབྲི་ནོར་བྱས་སོང་བ་ཕྱིས་སུ་པར་གཞི་གཉིས་པའི་ནང་དག་གསལ་གྱིས་བཟོ་བཅོས་མི་བྱེད་ཀ་མེད་བྱུང་བས་བཅོས་ཟིན་པ་ལྟར་ལགས།